Jó Közérzet Vitamin - Halált okozott a fél fájdalomcsillapító
Véletlen túladagolásban vesztette életét egy brit kémikus - aki csupán egy fél paracetamol tablettánál vett be többet a megengedettnél. A 37 éves asszonnyal máj- és veseelégtelenség végzett - derült ki a halottkémi vizsgálatból.
Deborah Robinsonnak influenzája volt, így az ilyenkor szokásos, láz- és fájdalomcsillapító hatású paracetamolhoz nyúlt - két nap alatt 16 és fél tablettát vett be belőle.
Mindössze egy fél tablettával szedett be tehát többet az előírt adagnál - figyelmetlensége azonban végzetesnek bizonyult. Hiába fordult még időben orvoshoz, bár az állapota először javult, később egyre nehezebben kapott levegőt, két súlyos szívroham is érte, majd öt nap múlva meghalt máj- és veseelégtelenségben.
Az orvosok 24 óra alatt maximum 8 paracetamol tabletta szedését javasolják. De ha valakinek fájdalmai vannak, rosszul érzi magát, és ott a keze ügyében a gyógyszer, akkor könnyen előfordulhat, hogy az ajánlottnál több tablettát vesz be - hangsúlyozta a vizsgálatot végző John Sampson, aki az asszony halálát véletlen gyógyszer-túladagolásnak minősítette.
Tavaly egy 19 éves brit modell, Laura Bates számára lett majdnem végzetes a gyógyszer túladagolása; a lány életét sürgős májátültetéssel lehetett csak megmenteni.
A brit főgyógyszerész, Anne Joshua a balesetek ellenére nem szándékozik módosítani az ajánlott adagoláson, és a gyógyszerészeti tanácsadó bizottság is azt hangsúlyozta az üggyel kapcsolatban, hogy "nincsen száz százalékosan biztonságos gyógyszer".